UREDBA KOMISIJE (EU) 2018/1903

z dne 5. decembra 2018

o popravku prilog IV, VI in VII k Uredbi (ES) št. 767/2009 Evropskega parlamenta in Sveta o dajanju krme v promet in njeni uporabi ter o popravku nekaterih jezikovnih različic prilog II, IV, V in VI k navedeni uredbi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 767/2009 Evropskega parlamenta in Sveta z dne 13. julija 2009 o dajanju krme v promet in njeni uporabi, spremembi Uredbe (ES) št. 1831/2003 Evropskega parlamenta in Sveta in razveljavitvi Direktive Sveta 79/373/EGS, Direktive Komisije 80/511/EGS, direktiv Sveta 82/471/EGS, 83/228/EGS, 93/74/EGS, 93/113/ES in 96/25/ES ter Odločbe Komisije 2004/217/ES (1) in zlasti člena 27(1) Uredbe,

ob upoštevanju naslednjega:

(1) Po sprejetju Uredbe Komisije (EU) 2017/2279 (2) je bila v točki 2 Priloge k navedeni uredbi, s katero je bil nadomeščen del A Priloge IV k Uredbi (ES) št. 767/2009, ugotovljena napaka v zvezi z navedeno vsebnostjo pepela, netopnega v klorovodikovi kislini. Zato niso bile določene tolerance za vsebnost pepela, netopnega v klorovodikovi kislini, v višini 5 %.

(2) V točkah 3 in 4 Priloge k Uredbi (EU) 2017/2279, ki nadomeščata točko 7 poglavja I Priloge VI in točko 8 poglavja I Priloge VII k Uredbi (ES) št. 767/2009, je bil ugotovljen izpust. To je povzročilo dvoumnost glede področja uporabe določb o prostovoljnem navajanju senzoričnih ali nutritivnih krmnih dodatkov.

(3) Uredbo (ES) št. 767/2009 bi bilo zato treba ustrezno popraviti.

(4) Angleška, češka, estonska, grška, hrvaška, italijanska, latvijska, litovska, madžarska, malteška, nemška, poljska, romunska, slovaška, slovenska, španska in švedska jezikovna različica Uredbe (EU) 2017/2279 vsebujejo napako zvezi z nadomestitvijo izraza „surovo olje in maščobe“ z izrazom „surove maščobe“; v prilogah IV, VI in VII k Uredbi (ES) št. 767/2009 je bil namreč navedeni izraz nadomeščen, v prilogah II in V k navedeni uredbi pa pomotoma ne.

(5) Nemška jezikovna različica Uredbe (EU) 2017/2279 vsebuje več napak. V točki 2 Priloge k navedeni uredbi, ki nadomešča del A Priloge IV k Uredbi (ES) št. 767/2009, je napaka glede odstotnih vrednosti za vsebnost vlage. V točki 3 Priloge k Uredbi (EU) 2017/2279, ki nadomešča Prilogo VI k Uredbi (ES) št. 767/2009, so napake v zvezi okrajšanim imenom aromatičnih snovi in v zvezi s ciljnimi vrstami, na katere se nanašajo zahteve za obvezno označevanje lizina in metionina.

(6) Angleško, češko, estonsko, grško, hrvaško, italijansko, latvijsko, litovsko, madžarsko, malteško, nemško, poljsko, romunsko, slovaško, slovensko, špansko in švedsko jezikovno različico Uredbe (ES) št. 767/2009 bi bilo zato treba ustrezno popraviti. Ti popravki ne zadevajo drugih jezikovnih različic.

(7) Ker ni varnostnih razlogov, zaradi katerih bi se morali takoj začeti uporabljati popravki prilog, je primerno določiti prehodne ukrepe, ki bodo omogočili nemoteno spremembo označevanja, da se preprečijo nepotrebne motnje v poslovnih praksah in nepotrebno upravno breme za nosilce dejavnosti.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Uredba (ES) št. 767/2009 se popravi: (1) v točki 2 dela A Priloge IV se v drugem stolpcu tabele v vrstici „pepel, netopen v klorovodikovi kislini“ vsebina celice „1–< 5“ nadomesti z „1–5“; (2) točka 7 poglavja I Priloge VI se nadomesti z naslednjim: „7. Brez poseganja v točko 6 se, kadar je na oznaki prostovoljno naveden senzorični ali nutritivni krmni dodatek, navede njegova dodana količina v skladu točko 1 ali v primeru krmnih dodatkov iz funkcionalne skupine vitamini, provitamini in kemijsko natančno definirane snovi s podobnimi učinki skupna zagotovljena količina med celotnim rokom uporabnosti v skladu s točko 2.“; (3) točka 8 poglavja I Priloge VII se nadomesti z naslednjim: „8. Brez poseganja v točko 7 se, kadar je na oznaki prostovoljno naveden senzorični ali nutritivni krmni dodatek, navede njegova dodana količina v skladu točko 1 ali v primeru krmnih dodatkov iz funkcionalne skupine vitamini, provitamini in kemijsko natančno definirane snovi s podobnimi učinki skupna zagotovljena količina med celotnim rokom uporabnosti v skladu s točko 2.“; (4) v točki 5 Priloge II in v tretjem stolpcu v vrsticah 3, 5, 12, 15, 16 in 18 tabele v Prilogi V se izraz „surovo olje in maščobe“ nadomesti z izrazom „surove maščobe“; (5) (ne zadeva slovenskega jezika)

Člen 2 (1) Posamična krmila in krmne mešanice, ki so bili označeni pred 26. decembrom 2019 po pravilih, ki so se uporabljala pred 26. decembrom 2018, se lahko še naprej dajejo v promet in uporabljajo do porabe obstoječih zalog, če so namenjeni živalim za proizvodnjo živil. (2) Posamična krmila in krmne mešanice, ki so bili označeni pred 26. decembrom 2020 po pravilih, ki so se uporabljala pred 26. decembrom 2018, se lahko še naprej dajejo v promet in uporabljajo do porabe obstoječih zalog, če so namenjeni živalim, ki niso namenjene proizvodnji živil.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 5. decembra 2018 Za Komisijo Predsednik Jean-Claude JUNCKER

(1) UL L 229, 1.9.2009, str. 1.

(2) Uredba Komisije (EU) 2017/2279 z dne 11. decembra 2017 o spremembi prilog II, IV, VI, VII in VIII k Uredbi (ES) št. 767/2009 Evropskega parlamenta in Sveta o dajanju krme v promet in njeni uporabi (UL L 328, 12.12.2017, str. 3).